РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/99-18

20. мај 2018. године

Б е о г р а д

ЗАПИСНИК

26. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 14. МАЈА 2018. ГОДИНЕ

 Седница је почела у 9 часова и 5 минута.

 Седницом је председавала Снежана Б. Петровић, председник Одбора.

 Првом делу седнице, поред председника, присуствовали су чланови Одбора: Студенка Ковачевић, Зоран Бојанић, Владимир Маринковић, Јелена Мијатовић и Снежана Р. Петровић.

 Седници су присуствовали заменици одсутних чланова Одбора: Ана Чарапић (заменик члана Одбора Ивана Манојловића) и Александар Стевановић (заменик члана Одбора Бранислава Михајловића).

 Првом делу седнице је присуствовала и Наташа Ст. Јовановић, заменик члана Одбора Снежане Р. Петровић.

 Седници су, на позив председника, присуствовали: Данијела Вазура, државни секретар у Министарству привреде, Душан Вучковић, в.д. помоћника министра привреде, Миладин Маглов, регистратор у Агенцији за привредне регистре, Жељко Радовановић, в.д. директора Управе за спречавање прања новца, Весна Ковач, државни секретар у Министарству трговине, туризма и телекомуникација и Жељко Стојановић, виши саветник у Министарству трговине, туризма и телекомуникација.

 Седница је у првом делу одржана у складу са чланом 72. став 5. Пословника.

 Поводом Предлога закона о Централној евиденцији стварних власника, Даније Вазура, државни секретар у Министарству привреде, истакла је да је пропис предложен ради усаглашавања са одредбама Директиве ЕУ 2015/849 Европског парламента и Савета од 20. маја 2015. године о спречавању коришћења финансијског система у сврху прања новца или финансирања тероризма. У претходном периоду Србија је доспела на црну листу Манивала (Moneyval- комитет Савета Европе, Комитет експерата за евалуацију мера спречавања прања новца и борбе против тероризма), јер законодавне активности нису биле на време спроведене. Доношење закона је прилика да се то исправи, јер ће ће седница Комитета Манивал Савета Европе бити одржана 1. јуна 2018. године, у Паризу. Доношењем закона омогућиће се оснивање потпуно нове евиденције у Републици Србији, која ће се односити не само на привредна друштва, већ и задруге, огранке страних правних лица, део удружења и установа стварног власника. Информације о стварним власницима налазиће се у привредном регистру Агенције за привредне регистре. Подаци морају бити одговарајући, тачни и ажурни, а информације о стварном власнику доступне и да обухватају најмање податаке о имену, месецу и години рођења, националности, земљи боравишта и проценту његових власничких удела.

Основне информације које треба да буду евидентиране у регистру су: назив друштва, потврда о регистрацији, правни облик и статус, адреса регистрованог седишта, основна оснивачка акта, списак директора, регистар акционара или чланова друштва у коме се акционари и чланови, као и број акција које поседује сваки акционар и категорију акција, односно удела чланова друштва.

 Душан Вучковић, в.д. помоћника министра у Министарству привреде, истакао је да је интенција Предлога закона да се уведе јединствена електронска база података стварних власника, односно оних физичких лица у низу оснивача и чланова једног привредног друштва које је регистровано у Републици Србији која имају 25% или више акција или удела и утичу на управљање и доношење одлука у правном лицу односно субјекту. Доношењем Предлога закона врши се усклађивање са чланом 30. Директиве ЕУ 2015/849 и са препорукама Међународних стандарда у борби против прања новца и финансирања тероризма и ширења оружја за масовно уништење, које је наложено свим државама и државама чланицама Европске уније. Рок је био 1. јул 2017. године. Већина чланица ЕУ је то учинила тек на јесен прошле године, а у многима регистри још нису заживели. У Словенији и Хрватској регистри стварних власника почињу да се формирају од 1. јула 2018. године, иако су законе донеле у септембру 2017. године. Агенција за привредне регистре ће преузети све постојеће податке о регистрованим субјектима у складу са посебним законима и прописима, а овлашћено лице регистрованог субјекта ће вршити све промене, пре свега упис, промене и брисање података о стварним власницима регистрованих привредних субјеката. Обавеза овлашћених лица ће бити да, у року од 15 дана од дана када се изврше промене у власничкој структури правног лица, пријаве промене. Два су основа у евидентирању у Центалној евиденцији. Први је оснивање правног лица које се региструје, а други је када се током постојања и рада тог правног лица дешавају промене у власничкој структури. Код одређених правних лица као што су задруге, удружења и слично, ако овлашћено лице не упише податак власнику, сматраће се да је овлашћено лице стварни власник и имаће обавезу да упише себе или неког другог члана органа управљања тог субјекта за стварног власника. У Централној евиденцији се налазе две групе података. У првој групи су подаци које регистратор уводи у Централну евиденцију, битни подаци о правном лицу које је регистровано. Преузимаће се подаци из других електронских база података у којима су правни субјекти регистровани, од других надлежних органа као што су Народна банка Србије и Републички завод за статистику. Са друге стране то су подаци и о процентуалном учешћу чланова правних лица која су већ уписана у постојеће регистре, са подацима о уделима. Овлашћено лице, заступник тог друштва, путем електронског уписа и електронског сертификованог потписа, уноси податке о стварним власницима и дужно је да их ажурира и истовремено врши упис у Централну евиденцију.

 Поводом друге тачке дневног реда предложеног у сазиву, Весна Ковач, државни секретар у Министарству трговине, истакла је да се измене Закона о посредовању у промету и закупу непокретности односе на унапређење правног оквира за откривање и спречавање сузбијања прања новца и финансирање тероризма. У Извештају Комитета Манивал је установљено да Републици Србији осуђивана лица могу да буду власници и оснивачи привредних субјеката који се баве прометом непокретности. Мерило је предвиђено и Националном стратегијом Владе Републике Србије за борбу против спречавања прања новца и финансирања тероризма. Предлогом закона уводи се обавеза да нису осуђивани за кривична дела против привреде, кривично дело примања и давања мита, кривично дело преваре, кривична дела тероризма и организованог криминала: члан привредног друштва (оснивач, власник) односно предузетник, заступник привредног друштва, односно пословођа уколико је предузетник поверио послове пословођења пословно способном физичком лицу, и запослена и ангажована лица са положеним стручним испитом за посреднике у промету и закупу непокретности. Такође, Предлогом закона предвиђена је обавеза брисања осуђиваних посредника из постојећег Регистра посредника. Само лица која нису осуђивана моћи ће да се баве посредовањем у промету и закупу непокретности, чиме се искључују ризични посредници са тржишта, конкурентност тржишта непокретности Републике Србије добија на квалитету и јача укупна конкурентност у области посредовања у промету и закупу непокретности.

 Седница је прекинута у 9 часова и 20 минута.

\*

\* \*

 Седница је настављена у 9 часова и 50 минута.

 Седници су, у наставку седнице, поред чланова и заменика чланова Одбора присутних у првом делу седнице, присуствовали: Горица Гајић члан Одбора, Маја Мачужић (заменик члана Одбора Александре Томић) и Станислава Јаношевић (заменик члана Одбора Драгомира Ј. Карића).

 Седници нису присуствовали чланови Одбора: Новица Тончев, Томислав Љубеновић, Дејан Николић, Иван Костић, Војислав Вујић и Здравко Станковић, нити њихови заменици.

 На предлог председника, Одбор је већином гласова утврдио следећи

Д н е в н и р е д

1. Разматрање Предлога закона о Централној евиденцији стварних власника, који је поднела Влада Републике Србије (број 011-1051/18 од 25. априла 2018. године), у начелу;
2. Разматрање Предлога закона о изменама и допунама Закона о посредовању у промету и закупу непокретности, који је поднела Влада (број 464-1024/18 од 23. априла 2018. године), у начелу;
3. Разно.

Прва тачка: **Предлог закона о Централној евиденцији стварних власника, у начелу**

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о Централној евиденцији стварних власника, у начелу.

 За известиоца Одбора на седници Народне скупштине одређена је Снежана Б. Петровић, председник Одбора.

Друга тачка: **Предлог закона о изменама и допунама Закона о посредовању у промету и закупу непокретности, у начелу**

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о посредовању у промету и закупу непокретности, у начелу.

 За известиоца Одбора на седници Народне скупштине одређена је Снежана Б. Петровић, председник Одбора.

Трећа тачка: **Разно.**

 Поводом ове тачке дневног реда није било предлога, питања ни дискусије.

 Седница је закључена у 9 часова и 55 минута.

 Седница је тонски снимљена. Видео запис се налази на интернет страници Народне скупштине.

 СЕКРЕТАР ПРЕДСЕДНИК

Александра Балаћ Снежана Б. Петровић